བོད་ཀྱི་དེང་རབས་སྒྲུང་རིང་ནི་འབྱུང་སྔ་སྟེ།དུས་རབས་ཉི་ཤུ་བའི་ལོ་རབས་བརྒྱད་ཅུ་བའི་མགོར་བྱུང་ཟིན།དེ་བཞིན་གྲངས་ཀྱང་མི་ཉུང་བ་ཞིག་ཡོད།སྒྲུང་རིང་དེ་དག་གིས་རང་རང་ས་ནས་འཚོལ་རྟོག་གི་ལམ་བུར་གཤེགས་ནས་བོད་ཀྱི་དེང་རབས་རྩོམ་རིག་ལ་མཛེས་སྡུག་མི་དམན་པ་བསྐྲུན་ཡོད།ཡིན་ན་ཡང་།ཕྱིའི་ལོ་རྒྱུས་ཀྱི་ཚད་བཀག་ཐེབས་པའམ་ཡང་ན་ནང་གི་བློ་སྦྱོང་གི་ཚད་བཀག་ཐེབས་པ་གང་རུང་གིས་སྒྲུང་རིང་གི་རང་མདངས་ཡར་ལྡན་དུ་ཡོད་པའི་སྒྲུང་རིང་མང་བོ་ཞིག་ད་དུང་མཐོང་དཀའ།ལ་ལར་བསམ་བློའི་བསྟན་དོན་ལེགས་པོ་ཞིག་ཡོད་ཀྱང་མི་སྣའི་གཤིས་ཀ་ཆིག་རྐྱང་བར་སོང་བ་དང་།ལ་ལ་ནི་འཚོ་བའི་གཏིང་རིམ་དུ་འཛུལ་མ་ཐུབ་པར་ཕྱིའི་འཚོ་བའི་སྣང་ཚུལ་ལམ་གོམས་གཤིས་ཀྱིས་སྤྱི་ཚོགས་འཚོ་བའི་དོད་བྱས་པ་དང་།ལ་ལ་ནི་སྒྲིག་གཞི་ལ་ཆ་མཉམ་དོ་མཉམ་མ་བྱུང་བ་སོགས་ཀྱི་སྣང་ཚུལ་ནི་བོད་ཀྱི་དེང་རབས་སྒྲུང་རིང་ལ་མཆིས་ཏེ་ཡོད།